Document ID: 31994R0792

ΚΑΝΟΝΙΣΜΟΣ (ΕΚ) αριθ. 792/94 ΤΗΣ ΕΠΙΤΡΟΠΗΣ της 8ης Απριλίου 1994 για τις λεπτομέρειες εφαρμογής του κανονισμού (ΕΟΚ) αριθ. 3118/93 του Συμβουλίου όσον αφορά τους οδικούς μεταφορείς που ενεργούν για ίδιο λογαριασμό
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3118/93 του Συμβουλίου της 25ης Οκτωβρίου 1993 για τον καθορισμό των όρων υπό τους οποίους γίνονται δεκτοί, στις εθνικές οδικές εμπορευματικές μεταφορές σ' ένα κράτος μέλος, μεταφορείς μη εγκατεστημένοι σ' αυτό (1), και ιδίως το άρθρο 1 παράγραφος 4,
Εκτιμώντας:
ότι θα πρέπει να εκδίδονται άδειες ενδομεταφορών τόσο για επιχειρήσεις που δικαιούνται να διεξάγουν οδικές μεταφορές για ίδιο λογαριασμό, όσο και για επιχειρήσεις που διεξάγουν οδικές μεταφορές για λογαριασμό τρίτου-
ότι το κράτος μέλος διέλευσης θα πρέπει να θεωρεί την άδεια ενδομεταφορών (καμποτάζ) ως επαρκή απόδειξη του δικαιώματος μιας επιχειρήσεως να διεξάγει οδικές μεταφορές για ίδιο λογαριασμό, σύμφωνα με το σημείο 4 του παραρτήματος της πρώτης οδηγίας του Συμβουλίου της 23ης Ιουλίου 1962 σχετικά με τη θέσπιση κοινών κανόνων για ορισμένες οδηγίες μεταφοράς εμπορευμάτων (2), όπως τροποποιήθηκε τελευταία από τον κανονισμό (ΕΟΚ) αριθ. 881/92 (3)-
ότι όλοι οι όροι για την έκδοση και χρήση των αδειών ενδομεταφορών, όπως προβλέπονται στον κανονισμό (ΕΟΚ) αριθ. 3118/93, θα πρέπει να εφαρμοσθούν στις οδικές ενδομεταφορές για ίδιο λογαριασμό-
ότι ο παρών κανονισμός θα πρέπει να αρχίσει να ισχύει την 1η Ιανουαρίου 1994 προκειμένου να καλύπτει τις ενδομεταφορές για ίδιο λογαριασμό που εκτελούνται ήδη βάσει του κανονισμού (ΕΟΚ) αριθ. 3118/93,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι επιχειρήσεις που δικαιούνται στο κράτος μέλος εγκατάστασης, σύμφωνα με τη νομοθεσία του εν λόγω κράτους μέλους, να διεξάγουν οδικές μεταφορές για ίδιο λογαριασμό δικαιούνται αδειών καμποτάζ που αναφέρονται στο άρθρο 2 του κανονισμού (ΕΟΚ) αριθ. 3118/93, υπό τις ίδιες συνθήκες που ισχύουν για επιχειρήσεις που εξάγουν οδικές μεταφορές για λογαριασμό τρίτου.
Άρθρο 2
Οι αρχές του κράτους μέλους διέλευσης θεωρούν την άδεια καμποτάζ ως επαρκή απόδειξη του δικαιώματος της επιχειρήσεως να διεξάγει οδικές μεταφορές για ίδιο λογαριασμό, όπως καθορίζεται στο σημείο 4 του παραρτήματος της πρώτης οδηγίας.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται απο την 1η Ιανουαρίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Απριλίου 1994.

Labels: 8